Et udhus på Søster Annas Vej i Frederikshavn er brændt ned onsdag formiddag. Nordjyllands Beredskab modtog melding om branden klokken 09.47. - Der var synlige flammer, da vi kom derud. Vi havde seks mand afsted fra Station Frederikshavn og der var rigeligt med ild, siger Thomas Dybro, der er indsatsleder ved Nordjyllands Beredskab. Brandfolkene fik slukket ilden med vand og var nødt til at brække taget af, da det hang løst og var i risiko for at falde sammen. Gasflasker og olierester Ingen personer har været i fare i forbindelse med branden ligesom der heller ikke var risiko for, at den vil sprede sig. Dog var beredskabet nødt til at fjerne nogle gasflasker og dunke fra udhuset. - Det var mest tomme dunke, men derfor kan der jo godt være en slat olie tilbage, der kan give lidt ekstra til branden. Gasflasken var ikke brandpåvirket, fortæller Thomas Dybro. Årsagen til branden er ukendt, det skal politiet nu undersøge nærmere.

Opsummering:
Hvordan branden er opstået skal nu undersøges nærmere